text: Kitesurfer omkommet på Rømø
  28 maj 2016 kl. 06.13
  En 39-årig tysk mand har mistet livet i en ulykke. Manden kitesurfede på Sønderstrand, hvor han blev slået bevidstløs ved en landing.  
  Ulykke skete fredag eftermiddag, hvor den tyske kitesurfer blev løftet højt op, og derefter landede på stranden, hvor han blev slået bevidstløs, det fortæller vagtchef Allan Dalager ved Syd- og Sønderjyllands Politi til TV SYD.
  Helt præcis hvad der er sket, er ifølge politiet endnu ikke opklaret.
  Ifølge Michael Dyekjær Holmegaard, der underviser i Kitesurfing på Rømø, så kan det godt være farligt at kitesurfe, hvis man er nybegynder. Derfor kan det være en god idé at have familie eller venner med på standen, fortæller Michael Dyekjær Holmegaard til TV SYD.
  Der er dog ingen oplysninger fremme om hvor erfaren, den tyske kitesurfer var.
  Den 39-årige tysker blev bragt til Odense Universitetshospital, men hans liv stod ikke til at redde.
  De pårørende er underrettet.
  